ഫിലിം ചേംബര് നടത്തിയ ചര്ച്ച പരാജയം മോഹന്ലാലിന്റെ മരക്കാര് തീയറ്ററില് റിലീസ് ചെയ്യില്ല പ്രിയദര്ശന് സംവിധാനം ചെയ്ത മോഹന്ലാല് ചിത്രമായ മരക്കാര് അറബിക്കടലിന്റെ സിംഹം തീയറ്ററില് റിലീസ് ചെയ്യില്ല. ഇന്ന് ഫിലിം ചേംബര് നടത്തിയ ചര്ച്ച ആന്റണി പെരുമ്ബാവൂര് മുന്നോട്ടുവച്ച മിനിമം ഗ്യാരന്റി തുക ഉള്പ്പടെയുള്ള ആവശ്യങ്ങള് തീയറ്റര് ഉടമകള് അംഗീകരിക്കാത്ത പശ്ചാത്തലത്തില് പരാജയപ്പെടുകയായിരുന്നു. ഇതുവരെ മലയാള സിനിമയില് മിനിമം ഗ്യാരന്റി തുകയില്ലെന്നും മറിച്ച് അഡ്വാന്സ് നല്കാമെന്നായിരുന്നു തീയറ്റര് ഉടമകള് സ്വീകരിച്ച നിലപാട്. അതേസമയം, ഈ ചിത്രം തീയറ്ററില് തന്നെ റിലീസ് ചെയ്യുന്നതിന് പരമാവധി വിട്ടുവീഴ്ചകള് ചെയ്യാന് എല്ലാ വിഭാഗവും തയാറാണെന്ന് ഫിയോക് പറഞ്ഞിരുന്നു. ഈ സിനിമയ്ക്കായി അഡ്വാന്സ് 10 കോടി വരെ നല്കാം എന്നാണ് ഫിയോക്കിന്റെ നിലപാട്. പക്ഷെ ഒടിടി പ്ലാറ്റ് ഫോമില് നിന്നും മികച്ച ഓഫര് വന്നിട്ടുണ്ടെന്ന് നിര്മ്മാതാവ് ആന്റണി പെരുമ്ബാവൂര് അറിയിക്കുകയായിരുന്നു. മരക്കാര് തീയറ്ററില് റിലീസ് ചെയ്യണമെങ്കില് മിനിമം ഗ്യാരാന്റി തുക നല്കണമെന്നും ആന്റണി പെരുമ്ബാവൂര് പറഞ്ഞു. പക്ഷേ അത്രയും തുക നല്കാന് സാധിക്കില്ലെന്നും എന്നാല് സിനിമ തീയറ്റര് റിലീസ് ചെയ്യതാല് ഒടിടിയെക്കാള് കൂടുതല് തുക ലഭിക്കുമെന്നും തീയറ്റര് ഉടമകള് അഭിപ്രായപ്പെട്ടു. പക്ഷെ ഈ അനുനയ നീക്കങ്ങളെല്ലാം പരാജയപ്പെട്ടു.